Østjyllands Brandvæsen måtte trække en vogn tilbage under slukningsarbejdet og tilkalde politiet, som derefter også blev beskudt med fyrværkeri. Det samme gjorde en bybus.

Annonce

AARHUS: Brandvæsen og politi blev beskudt med fyrværkeri ved en hændelse nytårsnat, da en containerbrand skulle slukkes i Gellerup. Dertil blev bus linje 4A beskudt med fyrværkeri. Angrebet mod brandfolkene skete kl. 00.20 på Dortesvej i Gellerup, hvor Østjyllands Brandvæsen skulle slukke en af mange containerbrande. - Det var ret voldsomt denne gang, hvor der blev skudt fra flere sider med fyrværkeri. Først mod indsatslederens bil og dernæst mod brandbilerne, fortæller indsatsleder Brian Arendtsen fra Østjyllands Brandvæsen. Heldigvis skete der ingen personskade, men angrebet betød at en sprøjtevogn med brandfolk blev trukket tilbage. - De var nødt til at trække sig før branden var slukket, fordi det udgjorde en sikkerhedsrisiko, fortæller Brian Arendtsen.

Indsatsleder ved Østjyllands Brandvæsen Brian Arendtsen brugte en del af sin vagt nytårsdag på at vaske krudtslam af indsatslederes bil. Foto: Jens Thaysen

Annonce

"Meget frustrerende"

Han betegner den form for angreb som meget frustrerende for alle implicerede. - En ting er, at vi skal slukke en brand, men når vi så samtidig skal passe på os selv og vores folk, tager det meget af fokus fra slukningsopgaven. Det betyder, at vi er længere tid om at kunne få slukket en brand og at den i værste fald kan brede sig og få voldsomme konsekvenser, siger indsatslederen. Samtidig får den slags angreb konsekvenser for de kommende kørsler til samme område. - Det betyder, at vi kører langsommere frem ved de efterfølgende brande, måske stopper vi op og venter på, at politiet kan følge os ind i området, og de har måske travlt andre steder. Så det betyder, at vi er 5-10 minutter senere fremme. Og der kan nå at ske rigtigt meget med en brand i den tid, siger indsatslederen. Ifølge Danske Beredskaber har der i løbet af nytårsdøgnet været 17 fyrværkeriangreb mod brandfolk over hele landet.

Annonce

Bus angrebet

På en video, som TV2.dk viser, ser man at bus linje 4A i Gellerup også beskydes direkte med fyrværkeri kl. 00.25. Det er ikke en episode, politiet har fået oplysninger om, men Busselskabet Aarhus Sporveje bekræfter at der har været en episode. - Vi har registreret en episode ved Verdenspladsen i Gellerup, men det var kl. 03, hvor der blev affyret skyts direkte mod ruderne på linje 4A. Ruderne holdt, men det var virkelig ubehageligt for chaufføren, der dog valgte at køre videre fortæller HR-chef Bjarne Larsen fra Aarhus Sporveje. - Desværre har vi tidligere oplevet angreb på busserne flere steder i byen, men kørslen i vestbyen er hårdest ramt. Vi har også tidligere været ude for, at nogen kaster fyrværkeri ind i bussen. - Der er nok nogle grænser, der flytter sig, men vi arbejder hele tiden i et samarbejde med politi og kommunen om at sætte ind, hvor der er problemer. Og der er heldigvis så mange, der bakker op om indsatsen, siger Bjarne Larsen. Hvis busselskabet oplever, at angrebene bliver systematiske lægger de ruten om eller indstiller kørslen, men det skete ikke nytårsnat.

Buslinje 4A blev også beskudt med fyrværkeri nytårsnat i Gellerup. Desuden blev et busskur smadret. Foto: Jens Thaysen

Annonce

Travlt nytårsnat